Diskusjonssak: Skriftlig begrunnelse av karakter på masteroppgaven

I dag følger vi en praksis der muntlig eksamen begynner med at masterstudenter gis en muntlig begrunnelse for (foreløpig) karakter på masteroppgaven. Den muntlige begrunnelsen som gis er i liten grad forberedt fra sensorenes side: den reflekterer hovedelementer fra sensorenes drøfting i sensurmøtet som finner sted 10-15 minutter før muntlig eksamen begynner. Det er et paradoks at det store, avsluttende arbeidet på et langt studium ikke i større grad gjøres til gjenstand for en vurdering som *deles* med studentene og slik kan danne et eksplisitt utgangspunkt for den påfølgende muntlige samtalen.

For mange studenter kan det være mye å ta inn på en gang ved starten av en muntlig eksamen. Alle vil naturlig få en følelsesmessig reaksjon på karakteren uansett om karakteren er over eller under studentens forventninger. Mange vil derfor ha problemer med å konsentrere seg om den påfølgende muntlige begrunnelsen fra kommisjonen, indikert f.eks. i at studenten senere ofte ikke er i stand til å gjøre rede for begrunnelsen som ble gitt. Det er ikke et gunstig utgangspunkt for det vi ønsker skal være en oppklarende og kanskje også lærerik samtale om arbeidet studenten har levert.

Vi ønsker at programrådet skal drøfte om det kan være hensiktsmessig med en ny praksis for begrunnelser: Foreløpig karakter på masteroppgaven formidles til studenten i forkant av muntlig eksamen sammen med en skriftlig begrunnelse som så danner grunnlag for påfølgende muntlig eksamen. Det trenger ikke være veldig lang tid mellom formidling av karakter og muntlig, men tilstrekkelig til at studenten får tid til å lese grundig gjennom begrunnelsen. Formålet med en slik evt. endring ville først og fremst være å gi sensorene anledning til en grundigere drøfting av riktig karakter og til å samordne seg i en felles begrunnelse som er nedfelt skriftlig. Dette kan ses som en forsikring om at relevante aspekter ved oppgaven er vektlagt og at sensorene er samstemte i vektleggingen av dem. Det kan også bidra til å øke kvaliteten på den påfølgende samtalen ved at studenten vil være bedre i stand til å ta opp sider ved begrunnelsen studenten evt. er uenig i eller lurer på direkte med sensorene og kan slik sett i enkelte tilfeller bidra til å forebygge klager.

En evt. endring i praksis på dette området forutsetter at vi finner gode administrative rutiner som ikke er alt for ressurskrevende. Dersom programrådet mener den foreslåtte endringen i praksis kan være hensiktsmessig, må den administrative siden av omleggingen utredes før et evt. konkret endringsforslag legges frem for programrådet.